b'\n_START_ARTICLE_\nKoncentracijsko tabori\xc5\xa1\xc4\x8de Mauthausen\n_START_PARAGRAPH_\nKoncentracijsko tabori\xc5\xa1\xc4\x8de Mauthausen (nem\xc5\xa1ko Das Konzentrationslager Mauthausen) je bilo nem\xc5\xa1ko koncentracijsko tabori\xc5\xa1\xc4\x8de pri vasi Mauthausen, pribli\xc5\xbeno 20 km vzhodno od Linza v Gornji Avstriji. Delovalo je od priklju\xc4\x8ditve Avstrije v za\xc4\x8detku leta 1938 do konca 2. svetovne vojne. Poleg Auschwitza in Dachaua je bilo eno najhuj\xc5\xa1ih in najve\xc4\x8djih koncentracijskih tabori\xc5\xa1\xc4\x8d v Evropi. Imelo je \xc5\xa1tiri glavne enote v Mauthausnu in bli\xc5\xbenjem kraju Sankt Georgen an der Gusen ter skoraj sto podru\xc5\xbenic, med njimi koncentracijsko tabori\xc5\xa1\xc4\x8de Ljubelj na ozemlju dana\xc5\xa1nje Slovenije._NEWLINE_Vanj so sprva zapirali ljudi z ne\xc5\xbeelenimi politi\xc4\x8dnimi prepri\xc4\x8danji, homoseksualce in Rome iz Nem\xc4\x8dije, Avstrije ter \xc4\x8ce\xc5\xa1koslova\xc5\xa1ke, v za\xc4\x8detku leta 1940 pa je bila tja pripeljana tudi ve\xc4\x8dja skupina Poljakov, predvsem intelektualcev. Proti koncu vojne so se tam zna\xc5\xa1li pripadniki vseh skupin \xc2\xbbne\xc5\xbeelenih\xc2\xab\xc2\xa0elementov dru\xc5\xbebe, ves \xc4\x8das pa so prevladovali izobra\xc5\xbeenci in politi\xc4\x8dni nasprotniki. Jetniki so bili prisiljeni delati v su\xc5\xbeenjskih razmerah; kot delovno tabori\xc5\xa1\xc4\x8de je bil Mauthausen najproduktivnej\xc5\xa1e od ve\xc4\x8djih nem\xc5\xa1kih tabori\xc5\xa1\xc4\x8d 2. svetovne vojne, v razli\xc4\x8dnih podenotah so delovali kamnolomi, rudniki in tovarne oro\xc5\xbeja, streliva ter voja\xc5\xa1ke mehanizacije (denimo letal Me-262)._NEWLINE_Zaradi krutih delovnih razmer in neposrednega nasilja je v njem umrlo ogromno ljudi. Ob koncu vojne so poveljniki uni\xc4\x8dili dokumentacijo, tako da natan\xc4\x8dno \xc5\xa1tevilo \xc5\xbertev ni znano, po nekaterih ocenah pa jih je bilo ve\xc4\x8d sto tiso\xc4\x8d, od tega 1500 Slovencev. Januarja 1945 je bilo v njem 85.000 tabori\xc5\xa1\xc4\x8dnikov._NEWLINE_V za\xc4\x8detku maja 1945 je poveljstvo zapustilo tabori\xc5\xa1\xc4\x8de da bi u\xc5\xa1lo pred napredujo\xc4\x8dimi zavezni\xc5\xa1kimi silami, pri \xc4\x8demer pa kljub ukazu za razliko od drugih tabori\xc5\xa1\xc4\x8d niso izvedli mno\xc5\xbei\xc4\x8dnega pokola jetnikov. Improvizirano poveljstvo so razoro\xc5\xbeili pripadniki ameri\xc5\xa1ke 11. oklepne divizije in osvobodili tabori\xc5\xa1\xc4\x8de; preostale pripadnike SS so pobili tabori\xc5\xa1\xc4\x8dniki. Njegov dolgoletni poveljnik Franz Ziereis je bil ujet in ustreljen nekaj tednov po vojni, skupini 69 \xc4\x8dlanov administracije pa je kasneje sodil ameri\xc5\xa1ki tribunal in ve\xc4\x8dino obsodil na smrt z obe\xc5\xa1enjem, predvsem po zaslugi klju\xc4\x8dne pri\xc4\x8de, osvobojenega \xc4\x8dastnika Jacka Taylorja z Urada za strate\xc5\xa1ke storitve. Med osvobojenci je bil tudi nem\xc5\xa1ki Jud Simon Wiesenthal, ki je posvetil preostanek \xc5\xbeivljenja lovu na pobegle nacisti\xc4\x8dne vojne zlo\xc4\x8dince. Leta 1949 je bilo glavno tabori\xc5\xa1\xc4\x8de v Mauthausnu razgla\xc5\xa1eno za narodni spomenik, ostale glavne podru\xc5\xbenice pa so bile po vojni pozidane s stanovanjskimi soseskami.'